**Molėtų rajono savivaldybės taryba**

**SPRENDIMAS**

**DĖL SAVIVALDYBĖS TURTO IŠNUOMOJIMO VIEŠOJO KONKURSO BŪDU**

2021 m. balandžio    d. Nr. B1-

Molėtai

**Projektas**

Vadovaudamasi Lietuvos Respublikos vietos savivaldos įstatymo 6 straipsnio 3 punktu, 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 1 dalimi, Molėtų rajono savivaldybės ilgalaikio materialiojo turto viešojo nuomos konkurso ir nuomos be konkurso organizavimo ir vykdymo tvarkos aprašo, patvirtinto Molėtų rajono savivaldybės tarybos 2019 m. lapkričio 27 d. sprendimu Nr. B1-254 „Dėl Molėtų rajono savivaldybės ilgalaikio materialiojo turto viešojo nuomos konkurso ir nuomos be konkurso organizavimo ir vykdymo tvarkos aprašo patvirtinimo”, 3, 8, 9 punktais, atsižvelgdama į Molėtų rajono savivaldybės administracijos direktoriaus 2021 m. balandžio 16 d. įsakymą Nr. B6-352 „Dėl Molėtų rajono savivaldybės turto pripažinimo nereikalingu“,

Molėtų rajono savivaldybės taryba n u s p r e n d ž i a:

1. Išnuomoti viešojo konkurso būdu 10 (dešimties) metų laikotarpiui Molėtų rajono savivaldybei nuosavybės teise priklausantį ir Savivaldybės veiklai nenaudojamą turtą – kalnų slidinėjimo pakelėją (inventorinis Nr. 485843; registro Nr. 44/558477; unikalus Nr. 4400-0821-3534), esantį Molėtų r. sav., Čiulėnų sen., Kulionių k., slidinėjimo veiklai vykdyti. Statinio įsigijimo vertė 144,58 Eur, likutinė vertė 2021 m. balandžio 1 d. 0,00 Eur. Pradinė nuomos kaina 0,40 Eur per mėnesį.
2. Nustatyti papildomas nuomos sąlygas:
	1. per 18 mėn. nuo nuomos sutarties pasirašymo, vykdant teisės aktų nuostatas, parengti kalnų slidinėjimo pakėlėjo rekonstrukcijos projektą ir gauti statybą leidžiantį dokumentą, kalnų slidinėjimo pakėlėją rekonstruoti, įrengti slidinėjimo veiklai būtiną infrastruktūrą, apšvietimą, apsaugos atitvarus, mobilius biotualetus ir kita (toliau – slidinėjimo infrastruktūra). Dėl objektyvių, nuo nuomininko nepriklausančių priežasčių šis terminas gali būti pratęstas šalių raštišku susitarimu;
	2. įrengti sertifikuotą dangą, tinkančią visiems metų laikams nusileidimui kalnų slidėmis ir užtikrinti slidinėjimo infrastruktūros veiklą visus metus;
	3. bendra investicijų vertė per 18 mėn. slidinėjimo infrastruktūros įrengimui turi sudaryti ne mažiau kaip 100 000 (vieną šimtą tūkstančių) Eur. Investicijų vertė apskaičiuojama remiantis Lietuvos Respublikos investicijų įstatymo 12 straipsnio 2 dalies 7 punkte ir 13 straipsnio 1 dalies 6 punkte nustatytais minimaliais reikalavimais investuotojams;
	4. pritaikyti slidinėjimo infrastruktūrą naudoti visų amžiaus grupių lankytojams pagal tiesioginę paskirtį;
	5. nuomos sutartis nuomotojo reikalavimu nutraukiama neįvykdžius ar netinkamai įvykdžius bent vienos 2 punkte numatytos sąlygos, įspėjus nuomininką raštu dėl nuomos sutarties nutraukimo prieš du mėnesius. Nutraukus sutartį šiame papunktyje nustatytais pagrindais, nuomotojas turi teisę pareikalauti atlyginti nuostolius. Šalys susitaria, jog minimalūs, neįrodinėtini ir neginčytini nuomotojo patirti nuostoliai sudarys 10000 (dešimt tūkstančių) Eur, jeigu nuomotojas neįrodys, kad patyrė didesnių nuostolių.

Šis sprendimas gali būti skundžiamas Molėtų rajono savivaldybės tarybai (Vilniaus g. 44, 33140 Molėtai) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras